V septembri si môžeme pozrieť Pablobienále IV. Predstavili ho pod názvom Modré ikry - zlaté slzy.
Súkromná základná umelecká škola Pablo Trnava otvorila pre verejnosť jubilejnú, piatu výstavu prác svojich žiakov. Koncept Pablobienále aktuálne prebieha pod poetickým názvom Modré ikry - Zlaté slzy. "Je to poetická metafora. Modré ikry predstavujú deti a zlaté slzy ich diela," priblížil Miloš Čápka, umelecký riaditeľ školy. K tajomnej atmosfére, ktorá návštevníka zaujme ešte pred samotnou návštevou názvom, prispievajú aj priestory, v ktorých je výstava nainštalovaná. Za vedenie školy nám povedal viac Juraj Ezechiáš.
Žiaci a študenti školy pripravovali diela pre výstavu dva roky. Presný počet diel nepoznajú, no sú ich stovky. Žánrovo sú rôznorodé.
Umelecký riaditeľ vidí význam výstavy vo viacerých rovinách. "Pravidelný návštevník Pablobienále je zvyknutý na spôsob prezentácie výtvarných prác. Zoradené sú do námetových celkov, zahŕňajúc prácu každého zúčastneného študenta. Takto zvolená forma umocňuje účinok zvládnutého výtvarného problému, poskytuje divákovi pohľad cez optiku výtvarného pedagóga. Tiež ho v popise informuje o cieľoch tvorivého, mentálneho procesu a o cieli technického procesu. V poslednom rade výstava je milým dôkazom, jedinečnosti výtvarného procesu, v ktorom si deti fyzicky môžu overiť svoje vnútorné limity i technické zručnosti," opísal umelecký riaditeľ.
Výstava mala svoju vernisáž začiatkom leta. Nielen tvorba samotných diel, ale aj ich inštalácia pripomína pojem mravčia práca.
Pablobienále IV. Modré ikry - Zlaté slzy môžeme navštíviť v budove Čajky v Trnave. Výstava je nad barom na Halenárskej 411. Vstup je voľný. Pablobienále si môžeme pozrieť počas septembra od utorka do nedele. Utorok až piatok je výstava otvorená od 16.00 hod. do 20.00 hod. V sobotu sa dnu dostaneme od 12.00 hod. do 20.00 hod. a v nedeľu medzi 13.00 hod. a 18.00 hod.
Overené správy a príbehy, ktorými žijete. Každý deň v Trnavskom rádiu.